# Predsjednik Vlade Crne Gore Duško Marković

### Obraćanje na otvaranju

### Centra za autizam, razvojne smetnje i dječju psihijatriju „Ognjen Rakočević“

Uvaženi predstavnici diplomatskog kora,

Cijenjene kolege,

Poštovani predstavnici medija,

Imam posebno zadovljstvo da zajedno sa vama danas obilježim početak rada Centra za autizam, razvojne smetnje i dječju psihijatriju. Čvrsto uvjeren da smo zajedničkim naporima konstituisali zdravstvenu ustanovu od nacionalnog značaja.

Misija kojoj smo posvećeni jeste da najmlađi članovi našeg društva i njihove porodice, imaju ne samo kvalitetnu zdravstvenu zaštitu, već da jasno osjete sistemsku brigu i posvećenost države, i svih njenih institucija koje rade u ovoj oblasti. To govori o našem strateškom i dugoročnom pristupu uređivanja sistema zaštite djece i najmlađih. A od toga nemamo prečeg zadatka!

Upravo zbog takvog pristupa ovom izazovu, Centar se neće baviti samo problemom autizma, već svakim djetetom kod kojeg se javljaju određene razvojne prepreke, i potrebe iz domena dječje psihijatrije.

Centar je dobio i zadatak sačinjavanja registra djece sa oboljenjima iz autističnog spektra. I dodatno – obavezu efikasnijeg planiranja odgovarajućeg kadra, tim prije što će u Centru biti angažovana 24 stručnjaka iz različitih oblasti kojima će se pridružiti i dječiji psihijatri po povratku sa specijalizacije.

Dakle, ne želimo da nijedno dijete izgubi jedan dan svog djetinjstva tražeći adekvatnu dijagnostiku, odnosno zdravstvenu ustanovu. Od danas je sve na jednom mjestu i sve pod rukovodstvom Države. Posebno, zbog toga što rano uključivanje djeteta u odgovarajuće tretmane pokazuje značajno bolje socijalne i akademske ishode u kasnijim godinama života.

Uvažena gospodo,

Umjesto dosadašnje prakse bavljenja problemima autizma na više pojedinačnih adresa nižeg organizacionog nivoa, tragičan slučaj dječaka Ognjena Rakočevića, koji je ujedinio Crnu Goru i stavio u prvi plan njenu tradicionalnu solidarost, dodatno je podstakao naše namjere i potrebu da osnujemo Centar za autizam. Na to se nadovezala međuresorska saradnja i spremnost institucija da ustupe prostorije i sredstva, a društveno odgovornih pojedinaca i asocijacija da obezbijede neophodnu opremu i namještaj.

Zato su vrata ove ustanove već od danas otvorena za djecu i roditelje kojima je potrebna stručna pomoć i podrška, a rezultate zadatih obaveza od njenog menadžmenta i Ministarstva zdravlja očekujem u kratkom roku.

Do danas su djeca sa poremećajima iz spektra autističnih oboljenja, kojima se u Crnoj Gori nije mogla pružiti adekvatna medicinska njega, upućivana u zdravstvene centre u okruženju. To je, bez obzira na određenu potporu Fonda za zdravstveno osiguranje i državnog budžeta, značajno opterećivalo crnogorske porodice.

Ohrabrujuća je poruka koju odavde upućujemo građanima Crne Gore, posebno roditeljima, da se već sjutra mogu javiti onima koji su tu zbog njih i njihove djece!

A upravo Država treba da bude šira porodica i zajednička kuća našim najmlađima, istovremeno omogućavajući da njihovi roditelji budu oslonjeni na institucije sistema.

Zato od danas, i to treba da znaju svi građani, potrebe za dodatnim plaćanjima za liječenje ovih oboljenja iz džepa pacijenata i njihovih porodica, neće biti!

To je sada briga Vlade i Ministarstva zdravlja.

Dozvolite da na samom kraju poželim srećan rad i uspjeh u ovoj prije svega – ljudskoj misiji, kojoj smo zajednički posvećeni i opredijeljeni.

Hvala vam na pažnji!